
I.

Charakteristika

1. Doprava na miesto zásahu je činnosť,  ktorej cieľom je, aby sa hasičská jednotka čo najkratšou cestou a čo najrýchlejším spôsobom dopravila na miesto zásahu.
2. Čas od výjazdu hasičskej jednotky (opustenie miesta dislokácie) do príjazdu na miesto zásahu je časom jazdy hasičskej jednotky na miesto zásahu.

II.

Úlohy a postup činnosti
1. Ak príslušné operačné stredisko neurčí trasu dopravy, určí ju veliteľ hasičskej jednotky tak, aby bola čo najrýchlejšia. Ak veliteľ hasičskej jednotky nerozhodne inak, počas prepravy na miesto zásahu sa použijú zvukové výstražné zariadenia  a svetelné výstražné zariadenia.
2. Hasičská jednotka sa dopravuje na miesto zásahu v kolóne alebo jednotlivo  hasičskými automobilmi podľa určenia veliteľa jednotky.
3. Súčasne s výstražným zvukovým a svetelným zariadením sa odporúča použiť stretávacie svetlá a svetlá do hmly tak, aby neboli oslnení ostatní účastníci cestnej premávky. Počas jazdy nesmú byť použité doplnkové zariadenia, ktoré slúžia na označenie prekážky v cestnej premávke (napríklad oranžové svetlá). 
4. Pri použití zvukového výstražného zariadenia a  svetelného výstražného zariadenia treba dbať na zvýšenú opatrnosť a predvídať aj bezohľadnosť alebo neočakávané správanie sa ostatných účastníkov cestnej premávky. V niektorých prípadoch, ak to nie je nevyhnutné, sa z taktického hľadiska neodporúča používať zvukové výstražné zariadenie a svetelné výstražné zariadenie, aby nevznikla zbytočná panika, najmä pri prejazde okolo nemocníc, kultúrnych zariadení alebo   z dôvodu nutnosti nepozorovaného príjazdu na miesto zásahu. Vo všeobecnosti platí, že zvukové výstražné zariadenie a svetelné výstražné zariadenie by sa malo používať v nevyhnutných prípadoch a malo by pomôcť hasičskej jednotke dopraviť sa rýchle a bezpečne na miesto zásahu.
5. Rýchlosť jazdy hasičského automobilu treba prispôsobiť požiadavkám                na bezpečnosť posádky vozidla a ostatných účastníkov cestnej prevádzky. Za bezpečnosť posádky a rýchlosť jazdy zodpovedá výhradne vodič, ktorý nesmie byť počas jazdy rozptyľovaný. Veliteľ hasičskej jednotky môže dať pokyn na zníženie rýchlosti. Vodič rešpektuje znamenie na zastavenie, ktoré dávajú oprávnené osoby.
6. Posádka vozidla musí dbať na to, aby boli dvere hasičského automobilu bezpečne uzavreté, a sledovať jazdu. Vystrojenie hasičov určenými osobnými ochrannými pracovnými prostriedkami závisí od času jazdy. Minimálna ochrana hasičov, okrem vodiča, je ochranná prilba. Ak sa hasiči vo vozidle počas jazdy dostrojujú, nesmú pritom ohrozovať alebo obmedzovať vodiča.
7. Príprava na začatie činnosti na mieste zásahu musí prebiehať tak, aby každý hasič po príchode na určené miesto vykonával činnosti súvisiace s bojovým rozvinutím bez zbytočného zdržiavania podľa pokynov veliteľa a bol pritom vystrojený všetkými určenými osobnými ochranným pracovnými prostriedkami.
8. Veliteľ hasičskej jednotky dáva počas jazdy pokyny hasičom na základe predpokladaného nasadenia, komunikuje s posádkou automobilu, vykonáva prieskum trasy dopravy na miesto zásahu a zoznamuje sa s dostupnými informáciami o mieste zásahu (dokumentácia, spojenie s príslušným operačným strediskom a podobne). Ak to situácia a technické prostriedky umožňujú, informuje príslušné operačné stredisko alebo príslušné miesto, ktoré hasičskú jednotku vyslalo, o polohe jednotky na trase. 
9. Ak hasičskej jednotke znemožní dopravu na miesto zásahu porucha, nehoda, nezjazdnosť cesty alebo iné závažné okolnosti, veliteľ jednotky oznámi túto skutočnosť príslušnému operačnému stredisku, ak mu to podmienky dovoľujú. Príslušné operačné stredisko rozhodne o ďalšom postupe.
10. Ak hasičská jednotka zistí počas prepravy na miesto zásahu ďalší požiar alebo mimoriadnu udalosť, ktoré neboli ohlásené, veliteľ jednotky oznámi túto skutočnosť príslušnému operačnému stredisku, ktoré určí, kde zasiahne hasičská jednotka najskôr; to platí aj v prípade, ak sa príslušné operačné stredisko dozvie o ďalšom požiari alebo inej mimoriadnej udalosti z iného zdroja, ako od veliteľa hasičskej jednotky. Ak veliteľ hasičskej jednotky nemá možnosť nahlásiť ďalší požiar alebo mimoriadnu udalosť príslušnému operačnému stredisku, o prioritnom zásahu rozhodne sám. Veliteľ zásahu pritom vychádza z informácií, ktoré má v danom momente k dispozícii.

III.

Očakávané zvláštnosti

Počas dopravy na miesto zásahu môže dôjsť k týmto komplikáciám:
a)   dopravná nehoda alebo zranenie posádky hasičského automobilu počas jazdy,
b)   porucha zariadenia hasičskej techniky,

c) nepredvídaná prekážka v cestnej premávke vrátane neprejazdných ciest v súvislosti so vznikom požiaru alebo mimoriadnej udalosti,

d)  náhla zmena poveternostných podmienok a zjazdnosti ciest ovplyvnená jazdou iných vozidiel (napríklad mokrá cesta alebo znížená viditeľnosť),

e)  strata orientácie na trase dopravy,
f) 
vytvorenie nebezpečnej zóny v dôsledku výbušných plynov alebo jedovatých plynov na prístupovej ceste a nebezpečenstvo zapálenia hasičskej techniky alebo kontaminácie síl a prostriedkov,

g)  iný požiar, živelná pohroma alebo mimoriadna udalosť zistená počas prepravy na miesto zásahu,

h)  strata vybavenia hasičskej techniky,

i)   rozdelenie hasičskej jednotky vyslanej na miesto zásahu,

j) 
prerušenie spojenia s príslušným operačným strediskom alebo s príslušným miestom, ktoré hasičskú jednotku vyslalo,

k)   nesprávna adresa alebo nepresná adresa miesta zásahu,

l)    nemožno dopraviť hasičskú techniku na miesto zásahu.

